หุ้นเก็งกำไรมอบตัวหนีถูกตลท.ตรวจสอบ
SUSCOARIP วงแตก ผวาข่าวตลาดตรวจสอบ เปลี่ยนตัวเก็งกำไร ผู้บริหาร SMM ถือโอกาสฟันกำไรขาย 1 ล้านหุ้น บิ๊ก บจ.ซื้อหุ้น
31 พ.ค. 2555

SUSCOARIP วงแตก ผวาข่าวตลาดตรวจสอบ เปลี่ยนตัวเก็งกำไร ผู้บริหาร SMM ถือโอกาสฟันกำไรขาย 1 ล้านหุ้น บิ๊ก บจ.ซื้อหุ้น 
หุ้นแสบๆ ที่เคยร้อนแรงสวนตลาดโดยรวมหลายตัวเริ่มปักหัวแรงเมื่อวันที่ 30 พ.ค.ที่ผ่านมา ภายหลังจากตลาดหลักทรัพย์แห่งประเทศไทย (ตลท.) ระบุว่ากำลังตรวจสอบการซื้อขาย เช่น หุ้นบริษัท ซัสโก้ (SUSCO) แม้พยายามสู้ไล่ขึ้นไปสูงสุดที่ 1.63 บาท แต่สุดท้ายปิดต่ำสุดที่ 1.47 บาท ลดลง 0.10 บาท หุ้นบริษัท เออาร์ไอพี (ARIP) ก็รูดลงไปปิดต่ำสุดเช่นกันที่ 1.35 บาท ติดลบ 0.24 บาท หรือ 15% และหุ้นบริษัท สยามอินเตอร์มัลติมีเดีย (SMM) งัดสู้จากตกลงไปต่ำสุดที่ 2.88 บาท กลับมาปิดเท่ากับวันก่อน 3.04 บาท 
อย่างไรก็ตาม นักลงทุนกลับมีการเปลี่ยนตัวหุ้นเก็งกำไร เช่น บริษัท บางปะกง เทอร์มินอล (BTC) ตีจนซิลลิงสนิทปิดที่ 0.70 บาท พุ่งขึ้น 0.16 บาท มูลค่าซื้อขายโป่งปิดปกติ 176 ล้านบาท จนตลาดหลักทรัพย์ต้องเตือนTrading Alert List และให้ชี้แจงซึ่งบริษัทยืนยันว่า ยังไม่มีพัฒนาการใดที่สำคัญและไม่ทราบสาเหตุที่ทำให้ราคาหุ้นปรับขึ้นแรง 
หุ้นร้อนๆ ที่ดีดขึ้นแรงโดยไม่มีเหตุผลสนับสนุนเท่าที่ควร เป็นโอกาสในการขายทำกำไรของผู้บริหารโดยนายกิตติ โรจน์ชลาสิทธิ์ ได้ทยอยขายหุ้น SMM ออกต่อเนื่องเมื่อวันที่ 23 พ.ค.ทิ้งจำนวน 1 แสนหุ้น ที่ราคา 1.53 บาท และวันที่ 25 พ.ค.ขายจำนวน 4 แสนหุ้น ที่ราคา 1.55 บาท และวันที่ 28 พ.ค.ขายอีก 5 แสนหุ้น ที่ราคา 2.08 บาท 
ด้านนายมงคล สิมะโรจน์ ได้เข้าซื้อเก็บ SUSCO ก่อนหน้าที่หุ้นจะวิ่งแรง โดยวันที่ 14 พ.ค.ซื้อจำนวน 4 ล้านหุ้น ราคา 1.14 บาท วันที่ 16 พ.ค. เก็บอีก 1 ล้านหุ้น ที่ราคา 1.33 บาท และเมื่อวันที่ 24 พ.ค.ได้โอนออกมากถึง 10 ล้านหุ้น
สำหรับหุ้นที่มีสายสัมพันธ์ที่ดีกับรัฐบาลได้เพิ่มขึ้นมาก เช่น บริษัท เอสซี แอสเสท คอร์ปอเรชั่น (SC) ซึ่งถือหุ้นใหญ่โดยครอบครัวชินวัตร ล่าสุดซื้อขายที่ 14.50 บาท ล่าสุดมีข่าวดีเรื่องได้รับเลือกเข้าคำนวณใน MSCI มีผลในวันที่ 31 พ.ค.นี้ด้วย
ขณะที่หุ้นบริษัท แสนสิริ (SIRI) ขยับขึ้นแรง ยืนเหนือ 2 บาทแกร่ง ล่าสุด นายเศรษฐา ทวีสิน ได้ซื้อใบสำคัญแสดงสิทธิ (SIRIW1) จำนวน 1.28 ล้านหน่วย ที่ราคา 1.08 บาท ขณะที่นายวันจักร บุรณศิริ ซื้อหุ้น SIRI 1 ล้านหุ้น ที่ราคา 1.198 บาท m